Bekgeveg byna net so groot soos Aussies se oorwinning!Aiden Markram en Quinton de Kock. Foto: ICC Australië het vroeg op dag vyf die Eerste Toets in Durban met 118 lopies beklink. Hul oorwinning is egter in die skadu gestel deur ŉ mondelingse onderonsie wat tussen David Warner en Quinton de Kock plaasgevind het. Volgens nuusbronne word daar gewag vir terugvoer van die Internasionale Krieketraad nadat ŉ video aan die wedstryd-skeidsregter beskikbaar gestel is wat die insident uitwys. Dit is Sondag op dag vier van die toets met die afstap tydens teetyd geneem. In die video kan daar gesien word hoe Warner vir De Kock met ŉ golf van woorde toesnou terwyl Warner se spanmaats, Usman Khawaja en Nathan Lyon, tussenbeide tree en hom weglei. De Kock was in daardie stadium die nie-uit-nie-kolwer vir Suid-Afrika. Intussen het die Aussies se kaptein, Steve Smith, ná die wedstryd die skuld op De Kock gepak. Smith het gesê De Kock was die skuldige een wat op die veld aan Warner ŉ persoonlike afjak toegesnou het. Die Proteas se spanbestuurder, Mohammed Moosajee, het gesê dis jammer dat die insident plaasgevind het, want dis heeltemal teen die gees van die spel. Hy het ook genoem dat die wedstryd-skeidsregter wel ná die dag se spel met hulle daaroor gepraat het. Krieket Australië het ook aangedui dat hulle bewus is van die gebeure. Vier van Suid-Afrika se topkolwers kon net enkelsyfers in Suid-Afrika se tweede beurt aanteken. (Elgar 9, Amla 8, de Villiers 0 en du Plessis 4.) Suid-Afrika was die taak gestel om 417 lopies vir ŉ oorwinning aan te teken wat die tweede hoogste in die geskiedenis van ŉ vierde beurt sou wees. Dit is nadat die Aussies vroeër vir 227 lopies in hul tweede beurt uitgeboul is. Aiden Markram was die groot ligpunt in die Proteas se tweede beurt en het ŉ briljante 143 lopies gemoker. Teen uitskeityd Sondag was Suid-Afrika op 293/9 na 89 boulbeurte. Dit was nog 124 lopies kort van ŉ oorwinning met net 1 paaltjie staande. Spel was Maandag gou verby toe De Kock vir 83 uitgehaal is met die totaal op 298. Australië wen met 118 lopies terwyl Mitchell Starc as speler van die wedstryd aangewys is. Die tweede toets begin Vrydag om 10:00 op St George’s Park in Port Elizabeth. Klik hier vir meer inligting.